**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO “DĖL KLAIPĖDOS MIESTO BENDROJO PLANO KEITIMO PRADŽIOS IR KEITIMO TIKSLŲ NUSTATYMO” PROJEKTO**

**1. Sprendimo projekto esmė, tikslai ir uždaviniai.**

Sprendimas turi būti priimtas vadovaujantis Lietuvos Respublikos teritorijų planavimo įstatymo 24 straipsnio 4 dalimi, kuri nurodo, kad savivaldybių bendrieji planai pradedami rengti savivaldybės tarybai priėmus sprendimą dėl savivaldybės bendrojo plano rengimo pradžios ir planavimo tikslų.

**2. Projekto rengimo priežastys ir kuo remiantis parengtas sprendimo projektas.**

Rengimo pagrindas:

1. Lietuvos Respublikos teritorijų planavimo įstatymo 24 straipsnio 4 dalis, 28 straipsnio 1 ir 4 dalys, 29 straipsnio 7 dalis;
2. Kompleksinio teritorijų planavimo dokumentų rengimo taisyklių 132 punktas;
3. Klaipėdos miesto bendrojo plano sprendinių įgyvendinimo stebėsenos už 2007–2013 metus ataskaita, patvirtinta Klaipėdos miesto savivaldybės administracijos direktoriaus 2014-11-27 įsakymu Nr.AD1-3587 ir aprobuota Klaipėdos miesto savivaldybės tarybos 2014-12-18 sprendimu Nr.T2-110.

Parengus Klaipėdos miesto bendrojo plano sprendinių įgyvendinimo stebėsenos už 2007–2013 metus ataskaitą (aprobuota Klaipėdos miesto savivaldybės tarybos 2014-12-18 sprendimu Nr.T2-313) nustatyta, kad šiuo metu galiojantis bendrasis planas, pasikeitus miesto plėtros tendencijoms ir teisiniam teritorijų planavimo reguliavimui, nebeatitinka dabarties poreikių ir yra keistinas, nustatant daugiafunkcį teritorijų naudojimo reglamentavimą, ribinius plėtros parametrus (užstatymo aukštingumą ir užstatymo intensyvumą), peržiūrint atskirų sprendinių aktualumą bei tikslingumą ir pan.

Todėl siūloma priimti sprendimą keisti šiuo metu galiojantį Klaipėdos miesto bendrąjį planą, vadovaujantis Lietuvos Respublikos teritorijų planavimo įstatymo 29 straipsnio 7 dalimi, kurioje nurodoma, kad tais atvejais, kai kompleksinio teritorijų planavimo dokumentų sprendinių įgyvendinimo stebėsenos ataskaitoje nurodoma, kad reikia keisti kompleksinio teritorijų planavimo dokumentą, planavimo organizatorius ne vėliau kaip per 3 mėnesius nuo ataskaitos paskelbimo dienos pateikia pasiūlymą sprendimą rengti atitinkamą kompleksinio teritorijų planavimo dokumentą priėmusiai valstybės ar savivaldybės institucijai priimti sprendimą keisti kompleksinio teritorijų planavimo dokumentą.

Vadovaujantis Lietuvos Respublikos teritorijų planavimo įstatymo 31 straipsnio 4 dalimi buvo atlikta sprendimo projekto viešinimo procedūra.

**3. Kokių rezultatų laukiama.**

Pritarus Klaipėdos miesto bendrojo plano keitimui ir keitimo tikslams bus galima pradėti Lietuvos Respublikos teritorijų planavimo įstatyme nustatytas kompleksinio teritorijų planavimo dokumentų rengimo procedūras: rengti planavimo darbų programą, planavimo sąlygas, organizuoti bendrojo plano keitimo paslaugos pirkimą ir bendrojo plano keitimą. Pakeistas bendrasis planas atitiks nuo 2014-01-01 įsigaliojusį teritorijų planavimo teisinį reguliavimą, sudarys galimybes daugiafunkciam teritorijų panaudojimui, efektyviam esamos socialinės, inžinerinės ir susisiekimo infrastruktūros išnaudojimui ir plėtrai, nustatys prioritetines plėtros teritorijas, sudarys sąlygas harmoningam miesto želdynų, rekreacinių ir kitų bendro naudojimo erdvių tinklo formavimui.

**4. Sprendimo projekto rengimo metu gauti specialistų vertinimai.**

Dėl bendrojo plano keitimo tikslų buvo konsultuotasi su Klaipėdos miesto bendrojo plano stebėsenos ataskaitos rengėjų atstovu UAB „SWECO Lietuva“ vyr. architektu-urbanistu Mindaugu Pakalniu.

Su sprendimo projektu buvo susipažindinti Klaipėdos miesto bendrojo plano atnaujinimo parengiamiesiems darbams nagrinėti darbo grupės, sudarytos Klaipėdos miesto savivaldybės administracijos direktoriaus 2014-09-22 įsakymu AD1-2792, nariai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto bendrojo plano keitimo kaina bus nustatyta viešųjų pirkimų būdu. Numatomi finansavimo šaltiniai – savivaldybės biudžeto lėšos bei dalinis finansavimas ES struktūrinių fondų lėšomis, parengiant sprendinius kraštovaizdžio apsaugos ir gamtinio karkaso stiprinimo aspektu.

**6. Lėšų poreikis sprendimo įgyvendinimui.**

Bendrojo plano keitimo paslauga bus perkama Viešųjų pirkimų įstatyme nustatyta tvarka. Tiksli kaina paaiškės po viešųjų pirkimų procedūrų. Planuojama suma, atsižvelgiant į galiojančio bendrojo plano parengimo kainą,– apie 290 000 Eur.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos – bus įgyvendintos teisės aktuose įtvirtintos nuostatos, sudarytos prielaidos atnaujinti Klaipėdos miesto bendrąjį planą, kuris atitiktų galiojantį Lietuvos Respublikos teritorijų planavimo įstatymą.

**PRIDEDAMA:**

1. Klaipėdos miesto savivaldybės administracijos direktoriaus 2014-11-27 įsakymas Nr. AD1-3587 „Dėl Klaipėdos miesto bendrojo plano sprendinių įgyvendinimo stebėsenos už 2007–2013 metus ataskaitos patvirtinimo“, 1 lapas;
2. Klaipėdos miesto savivaldybės tarybos 2014-12-18 sprendimas Nr.T2-313 „Dėl pritarimo Klaipėdos miesto bendrojo plano sprendinių įgyvendinimo stebėsenos už 2007–2013 metus ataskaitai“, 1 lapas.

Urbanistikos skyriaus vedėja M. Černiūtė-Amšiejienė

M. Žekonytė, tel. 39 61 63

2015-01-26